Úradný vestník L 327 , 21/12/1999 S. 0005 - 0006



Nariadenie Rady (ES) č. 2701/1999 zo 14. decembra 1999, ktorým sa mení a dopĺňa nariadenie (ES) č. 2201/96 o spoločnej organizácii trhu s výrobkami zo spracovaného ovocia a zeleniny RADA EURÓPSKEJ ÚNIE, so zreteľom na Zmluvu o založení Európskeho spoločenstva a najmä na jej článok 37, so zreteľom na návrh Komisie, so zreteľom na stanovisko Európskeho parlamentu [1], so zreteľom na stanovisko Hospodárskeho a sociálneho výboru [2], Keďže: (1) článok 6 nariadenia (ES) č. 2201/96 [3] ustanovuje, že kvóta stanovená na udelenie výrobnej pomoci na výrobky spracované z paradajok sa každý rok rozdelí medzi členské štáty; pre hospodársky rok 1999/2000 sa toto rozdelenie vypočíta na základe priemerných množstiev vyrobených v súlade s minimálnymi cenami počas hospodárskych rokov 1997/1998 a 1998/1999; od roku 2000/2001 sa tento výpočet založí na priemerných množstvách vyrobených počas troch hospodárskych rokov predchádzajúcich hospodárskemu roku, na ktorý sa prídel počíta; (2) v Portugalsku bol hospodársky rok 1997/1998 poznačený mimoriadne nepriaznivými poveternostnými podmienkami, čo viedlo k nezvyčajne prudkému poklesu výroby; prídel kvót v Portugalsku na základe takejto nezvyčajne nízkej výroby nezohľadní možnosti výroby tohto členského štátu za normálnych poveternostných podmienok; (3) Portugalsko by iba na tieto dva hospodárske roky 1999/2000 a 2000/2001, postihnuté nezvyčajným poklesom výroby paradajok na spracovanie, malo výnimočne dostať dodatočnú kvótu na výrobu paradajkových koncentrátov, aby takto mohlo nahradiť stratu kvóty, ktorá vyplýva z mimoriadnych podmienok v 1997/1998, bez toho, aby boli poškodení výrobcovia v ostatných členských štátoch; toto dodatočné množstvo sa stanoví na 83468 ton na rok 1999/2000 a na rok 2000/2001 sa vypočíta nahradením množstva skutočne spracovaného počas hospodárskeho roku 1997/1998 za množstvo 884592 ton pôvodne pridelených Portugalsku; (4) toto nariadenie sa týka hospodárskeho roku 1999/2000; tento hospodársky rok sa začal dňa 15. júna 1999; toto nariadenie sa uplatní od tohto dátumu, PRIJALA TOTO NARIADENIE: Článok 1 V článku 6 nariadenia (ES) č. 2201/96 sa vloží nasledujúci odsek: "3a. Dodatočné množstvo čerstvých paradajok určených na výrobu koncentrátu sa napriek odseku 3 pridelí Portugalsku na hospodárske roky 1999/2000 a 2000/2001. Toto dodatočné množstvo je nasledujúce: - 83468 ton na hospodársky rok 1999/2000 a - na hospodársky rok 2000/2001 je to rozdiel medzi množstvom vypočítaným v súlade s odsekom 3 a množstvom vypočítaným pri nahradení množstva čerstvých paradajok použitých v Portugalsku na výrobu koncentrátu v hospodárskom roku 1997/1998 množstvom 884592 ton. Objem čerstvých paradajok uvedených v odseku 1 a množstvom čerstvých paradajok určených na výrobu koncentrátu uvedenom v prvej zarážke druhého pododseku odseku 2 sa na dané dva hospodárske roky zvýši o dodatočné množstvo pridelené Portugalsku." Článok 2 Toto nariadenie nadobudne účinnosť v deň jeho uverejnenia v Úradnom vestníku Európskych spoločenstiev. Bude sa uplatňovať od 15. júna 1999. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 14. decembra 1999 Za Radu predseda K. Hemilä [1] Stanovisko doručené dňa 2. decembra 1999 (zatiaľ neuverejnené v úradnom vestníku). [2] Stanovisko doručené dňa 20. októbra 1999 (zatiaľ neuverejnené v úradnom vestníku). [3] Ú. v. ES L 297, 21.11.1996, s. 29. Nariadenie naposledy zmenené a doplnené nariadením (ES) č. 2199/97 (Ú. v. ES L 303, 6.11.1997, s. 1). --------------------------------------------------